Den opprinnelige Mason-Dixon-linjen som Jeremiah Dixon var med på å trekke opp.
Et grensemonument bestående av «kronstein» ved Mason-Dixon-linjen. Disse markeringssteinene ble opprinnelig plassert for hver 5. miles (ca 8 km) langs linjen, orientert med familievåpen som var vendt mot den staten som de representerte. Våpenskjoldet for familien til grunnleggeren av Maryland, Calvert, er vist her. På motsatt side var våpenskjoldet til William Penn.
**Jeremiah Dixon** (født 27. juli 1733 i Cockfield, ved Bishop Auckland, Durham, død 22. januar 1779) var en engelsk landmåler og astronom, som er mest kjent for sitt arbeid med Charles Mason mellom 1763 og 1767, hvor de målte opp og avgjorde grensestriden mellom Maryland og Pennsylvania. Denne linjen er kjent som Mason-Dixon-linjen. Etter at Pennsylvania forbød slaveri i 1781 ble Mason-Dixon-linjen sett på som skillet mellom USAs frie stater og slavestatene, og sistnevntes klengnavn som «Dixieland», et begrep for landene sør for Mason-Dixon-linjen, er avledet fra Dixons navn.

Liv og virke
------------

Dixon ble født i Cockfield, i nærheten av Bishop Auckland i grevskapet Durham, i 1733, som det femte av George Dixon og Mary Hunters syv barn. Hans far var en rik kveker og kullgruveeier. Dixon ble interessert i astronomi og matematikk som student ved Barnard Castle. Som ung ble han kjent med matematikeren William Emerson, og astronomene John Bird og Thomas Wright.

Jeremiah Dixon fungerte som assistent for Charles Mason i 1761 da Royal Society valgte Mason til å observere Venuspassasjen fra Sumatra. Imidlertid ble deres ankomst til Sumatra forsinket, og de gikk isteden i land ved Kapp det gode håp i Sør-Afrika hvor Venuspassasjen ble observert den 6. juni 1761. Dixon kom tilbake til dette stedet med Nevil Maskelynes klokke for å arbeide med eksperimenter i tyngdekraft.

Dixon og Mason inngikk en avtale i 1763 med eierne av Pennsylvania og Maryland, Thomas Penn og Frederick Calvert, 7. baron Baltimore, om assistere med å løse grensetvist mellom de to provinsene. De kom til Philadelphia i november 1763 og begynte arbeidet mot slutten av året. Undersøkelsen var ikke fullført før mot slutten av 1766, deretter arbeidet de videre med å måle graden av jordens lengdegrad på Delmarvahalvøya i Maryland på oppdrag for Royal Society. De gjorde også en rekke målinger av tyngdekraften med det samme instrumentet som Dixon hadde benyttet med Maskelyne i 1761. Før de reiste tilbake til England i 1768 ble de begge medlemmer av Det amerikanske samfunn for fremme av nyttig kunnskap, som det het den gang, i Philadelphia. Samfunnet var en diskusjonsgruppe som ble grunnlagt i 1743 av Benjamin Franklin, og er i dag et museum og forskningssenter.

Dixon seilte til Norge i 1769 sammen med William Bayly for å observere en andre Venuspassasje. De to delte seg ved Hammerfest og hvor Bayley dro videre til Nordkapp for minske muligheten for det barske klimaet ville forstyrre deres målinger. I tillegg hadde de instruks om å kartlegge de nordlige øygruppene og fastesette lengdegrad.

Etter at de kom tilbake til England i juli fortsatte Dixon sitt arbeid som landmåler i Durham. Han døde ugift i Cockfield den 22. januar 1779.

Teksten i sangen «Sailing to Philadelphia» av Mark Knopfler (som også er tittelen på hans andre soloalbum) handler om landmålerne Charles Mason og Jeremiah Dixon. Jeremiah Dixon er også den ene av de to som titulerer i Thomas Pynchons roman fra 1997 kalt *Mason & Dixon*. Knopflers sang «Sailing to Philadelphia» var inspirert av Pynchons bok.

Referanser
----------

1. 1 2   Biographical Database of Southern African Science, S2A3 Biographical Database ID 747, besøkt 9. oktober 2017[Hentet fra Wikidata]
2. 1 2   Find a Grave, Find a Grave-ID 9549771, besøkt 9. oktober 2017[Hentet fra Wikidata]
3. 1 2   Social Networks and Archival Context, SNAC Ark-ID w6tb21tn, besøkt 9. oktober 2017[Hentet fra Wikidata]
4. ↑   Notable Names Database[Hentet fra Wikidata]
5. ↑  Jeremiah Dixon, NNDB
6. ↑  Robinson, H. W.: Jeremiah Dixon (1733–1779) – A Biographical Note Arkivert 5. august 2013 hos Wayback Machine. (PDF)
7. ↑  *Biography of Nevil Maskelyne*, fra O.U.P. National Dictionary of Biography
8. ↑  Cope, Thomas D.: «Charles Mason and Jeremiah Dixon» Arkivert 19. desember 2015 hos Wayback Machine. (PDF) Department of Physics, University of Pennsylvania
9. ↑  American Philosophical Society, hjemmeside
10. ↑  Danson, Edwin: Jeremiah’s Theodolite Arkivert 19. desember 2015 hos Wayback Machine. (PDF)
11. ↑  Hansen, Truls Lynne & Aspaas, Per Pippin (2005): *Maximilian Hell’s geomagnetic observations in Norway 1769* (PDF), Tromsø Geophysical Observatory Reports No. 2. Department of History, University of Tromsø (norsk utgivelse på engelsk!)
12. ↑  «Sailing To Philadelphia», Lyrics

Eksterne lenker
---------------

* Jeremiah Dixon biografi Arkivert 9. mai 2008 hos Wayback Machine. fra Oxfords *National Dictionary of Biography*
* Thomas Pynchons roman *Mason & Dixon*
* Mason and Dixon Line Preservation Partnership
* The Diary Junction Blog

  


|  |  |
| --- | --- |
| Oppslagsverk/autoritetsdata | Encyclopædia Britannica **·** WikiTree **·** VIAF **·** GND **·** LCCN **·** ISNI **·** SUDOC
 |